পাকাপাকিভাবে রাজ্যে শীত কবে? অবশেষে দিনক্ষণ জানাল আবহাওয়া দফতর

কলকাতা: চলতি বছর বঙ্গবাসী ভেবেছিলেন জাঁকিয়ে শীত পড়তে চলেছে কলকাতা ও দক্ষিণবঙ্গের জেলাগুলিতে। কিন্তু সেই ভাবনায় কার্যত জল ঢেলে দিয়েছে আবহাওয়ার খামখেয়ালিপনা । শীত তো দূর, নভেম্বরের শেষদিকেও অস্বস্তিতে কাটাতে হচ্ছে। এখন প্রশ্ন, কবে থেকে পাকাপাকিভাবে শীত পড়বে দক্ষিণবঙ্গের জেলাগুলিতে?

আবহাওয়া দফতর জানিয়েছে, দক্ষিণ পূর্ব বঙ্গোপসাগরে নতুন করে ঘূর্ণাবর্ত। আগামী ৪৮ ঘন্টায় শক্তি বাড়িয়ে সুস্পষ্ট নিম্নচাপে পরিণত হওয়ার সম্ভাবনা। যার জেরে রাত ও দিনের তাপমাত্রা বাড়বে রাজ্যের। অপরদিকে, পশ্চিমী ঝঞ্ঝার প্রভাবে শনি ও রবিবার দার্জিলিংয়ের পার্বত্য এলাকায় হালকা বৃষ্টির সম্ভাবনা। দক্ষিণবঙ্গের উপকূলবর্তী জেলাগুলিতে আংশিক মেঘলা আকাশ থাকবে। প্রচুর পরিমাণে জলীয় বাষ্প রাজ্যে প্রবেশ করায় বাড়ছে রাতের তাপমাত্রা।

আরও পড়ুন: নাশকতা রুখতে কলকাতা মেট্রোতে এবার এআই নজরদারি ব্যবস্থা

আজ শহর কলকাতার সর্বনিম্ন তাপমাত্রা ১৯.৩° সেলসিয়াস। যা স্বাভাবিকের থেকে ০.৬° কম। দিনের সর্বোচ্চ তাপমাত্রা ছুঁয়েছে ৩০ ডিগ্রির ঘরে। আগামী ৭ দিন স্বাভাবিকের আশেপাশে ঘোরাফেরা করবে তাপমাত্রা পারদ। আন্দামান সাগরে অপর একটি ঘূর্ণাবর্তের অবস্থান থাকলেও এটির কোনও প্রভাব বঙ্গে পড়বেনা বলেই পূর্বাভাস দিয়েছে আবহাওয়া দফতর।

শুক্র, শনি ও রবিবার উত্তরবঙ্গের পার্বত্য এলাকায় সামান্য বৃষ্টি হতে পারে। মূলত দার্জিলিঙেই বৃষ্টি হবে। বাকি জেলাগুলিতে শুষ্ক থাকবে আবহাওয়া। দক্ষিণবঙ্গেও কোথাও বৃষ্টির সম্ভাবনা নেই। তবে ভোরের দিকে দক্ষিণ ২৪ পরগনার কোনও কোনও জায়গায় হালকা কুয়াশা থাকতে পারে।

সবমিলিয়ে, আজকের আবহাওয়া অনুসারে কলকাতায় মোটামুটি মিশ্রিত আবহাওয়া দেখা যাবে। সূর্য উঠলেও ধোঁয়াশাছন্ন পরিবেশ দেখা যাবে। এই ধরণের আবহাওয়ায় উপযুক্ত প্রস্তুতি ও সচেতন থাকলে দিনটি স্বস্তিতে কাটতে পারে। আপাতত এখন হালকা বা ভারী বৃষ্টির পূর্বাভাস পাওয়া যাচ্ছে না আবহাওয়া দফতর থেকে।